b'\n_START_ARTICLE_\nDolly (ovca)\n_START_PARAGRAPH_\nOvca Dolly je bila prvi sesalec, ki so ga uspe\xc5\xa1no klonirali iz somatske celice, * 5. julij 1996 ob 17:00; \xe2\x80\xa0 14. februar 2003. _NEWLINE_Kloniranje so izvedli na in\xc5\xa1titutu Roslin Institute v Midlothianu na \xc5\xa0kotskem._NEWLINE_Ob skotitvi je najprej dobila kodno ime \xc2\xbb6LL3\xc2\xab. Ime Dolly je predlagal \xc5\xbeivinorejec, ki je pomagal pri skotitvi - ovca je bila tako poimenovana v \xc4\x8dast Dolly Parton; pri kloniranju so namre\xc4\x8d uporabili celico mle\xc4\x8dne \xc5\xbeleze. Kloniranje je bilo izvedeno tako, da je bilo jedro celice darovalke prene\xc5\xa1eno v jaj\xc4\x8dece, ki mu je bilo jedro predhodno odstranjeno. Donorsko celico so odvzeli \xc5\xa1estletni ovci. Iz jaj\xc4\x8deca z donorskim jedrom se je nato razvil zarodek._NEWLINE_Po Dollyjinem poginu so njene naga\xc4\x8dene ostanke razstavili v Edinbur\xc5\xa1kem kraljevem muzeju, ki je \xc4\x8dlanica \xc5\xa0kotskega nacionalnega muzeja._NEWLINE_Dolly je skupno skotila 6 mladi\xc4\x8dev.\n_START_SECTION_\nKloniranje\n_START_PARAGRAPH_\nKloniranje je na \xc5\xa1kotskem in\xc5\xa1titutu Roslin Institute izvedla raziskovalna ekipa z Ianom Wilmutom na \xc4\x8delu. Cilj raziskave je bila zanesljiva reprodukcija genetsko spremenjenih organizmov sesalcev, da bi proizvajalo terapevtsko uporabne beljakovine v svojem mleku. Wilmutova ekipa je \xc5\xbee prej naredila 2 ov\xc4\x8dja klona iz zarodnih celic. Dolly pa je bila narejena na podlagi popolnoma diferencirane celice mle\xc4\x8dne \xc5\xbeleze iz odrasle ovce in je tako postala prvi sesalec, kloniran iz odrasle somatske celice.\n_START_SECTION_\nPrezgodnje staranje\n_START_PARAGRAPH_\nGenetski material, ki so ga odvzeli iz donorske celice, je bil dejansko star \xc5\xbee \xc5\xa1est let. Ob vsaki celi\xc4\x8dni delitvi se telomere v jedru kraj\xc5\xa1ajo, kar je najbr\xc5\xbe tudi vzrok omejenemu podvojevanju celic - ko se telomere skraj\xc5\xa1ajo do dolo\xc4\x8dene mere, se celice ve\xc4\x8d ne podvojuje. Genetsko gledano je bila Dolly \xc5\xbee ob spo\xc4\x8detju stara 6 let. _NEWLINE_Pri Dolly se je verjetno iz tega vzroka pojavil artritis \xc5\xbee v starosti petih let, kar je nenavadno zgodaj. Vendar ni trdnih dokazov, da je \xc5\xa1lo zares za prezgodnje staranje, saj ni nujno, da je bil artritis zares posledica kloniranja \xc5\xa1est let stare somatske celice. Nekateri znanstveniki menijo, da je bil artritis posledica njenega \xc5\xbeivljenjskega sloga, saj je bila kot znanstvena posebnost skrbno varovana in zato prikraj\xc5\xa1ana za gibanje na prostem.'